Waardes Projek - Die Dameskring
Die rede waarom ons as volwassenes waardes aan kinders moet leer, is omdat hulle geluk daarvan afhang. Kinders met gesonde, konsekwente waardes is gewoonlik gelukkiger, kan hulself met groter gemak handhaaf en gesonde morele besluite neem.
'n Sterk karakter met gesonde waardes wat kleintyd al geïternaliseer is, is van die min dinge wat 'n kind 'n leeftyd hou en vir hulle gesonde vrugte bly lewer. Waardes bepaal waarvoor ons ons energie gebruik en watter keuses ons maak. Waardes stel ons in staat om 'n sinvolle lewe te lei. Dit bepaal wat in die groter prentjie van ons lewens vir ons, vir ander en vir die wêreld se toekoms goed is.
Waardes voorsien ons van 'n verbintenis met 'n hoër Goedheid.
Deurleefde waardes is by verre een van die wonderlikste gawes wat ons as volwassenes vir kinders kan gee. Dit sal hulle instaat stel om in 'n dikwels korrupte wêreld met oorgawe te leef en aan te pas, deur weldeurdagte keuses te kan maak.
Dit het dringend noodsaaklik geword dat die kerk, die ouerhuis en die skool mekaar se hande sal vat met die oog op die vestiging en uitbou van morele waardes in ons land.